Nuwe vuurwapenamnestie: ‘Besit jou vuurwapen weer wettig’Argieffoto Die burgerregteorganisasie AfriForum het die nuwe vuurwapenamnestie verwelkom wat Saterdag in werking getree het en tot 31 Januarie sal duur. Die organisasie beveel nou aan dat vuurwapeneienaars met vervalde vuurwapenlisensies van die amnestietydperk gebruik maak om weer hul vuurwapens wettig te besit. Marnus Kamfer, AfriForum se regs-en-risikobestuurder vir gemeenskapsveiligheid, het gesê die burgerregte-organisasie en sy regspan het gedurende die algehele landwye afsondering druk op die minister van polisie, Bheki Cele, en die nasionale polisiekommissaris, genl. Khehla Sitole, oor die amnestietydperk toegepas. “AfriForum was veral bekommerd dat vuurwapeneienaars nie tydens vlak 5 van die algehele landwye afsondering van die amnestie gebruik kon maak nie, aangesien dit volgens afsonderingsregulasies nie as noodsaaklik geag is om polisiestasies vir dié doeleindes te besoek nie.” Kamfer wys daarop dat ŉ tussentydse hofbevel wat beskerming verleen het aan lisensiehouers in besit van vuurwapens met vervalde lisensies in Julie tersyde gestel is. “Dit beteken duisende mense besit nou ŉ ongelisensieerde vuurwapen wat ŉ misdaad is met ŉ moontlike vonnistydperk van 15 jaar tronkstraf, sou hulle skuldig bevind word.” Kamfer doen nou ŉ beroep op vuurwapeneienaars met ŉ vervalde “wit” lisensiekaart om die vuurwapens waarvan die lisensie verval het by hul naaste polisiestasie in te dien sodat daar van voor af weer vir die ingehandigde vuurwapen se lisensie aansoek gedoen kan word. Argieffoto: SAPD “Ons verstaan dat mense wat hulle in hierdie penarie bevind, huiwerig is om hul vuurwapens aan die polisie te oorhandig en deur die rompslomp te gaan om weer aansoek te doen. Ons moedig hulle egter aan om kundige hulp te bekom en die proses enduit deur te voer sodat hulle in staat sal wees om hulself en hul families binne die raamwerk van die wet te beskerm.” Maroela Media het vroeër berig die Nasionale Vergadering van die parlement het die nuwe vuurwapenamnestie Donderdagaand goedgekeur. Tydens die amnestie kan mense wat ongelisensieerde vuurwapens het en daarvan ontslae wil raak sonder om vervolg te word, dit by polisiestasies ingee. Enigiemand anders met ŉ vuurwapen wat hulle nie meer wil hê nie, kan dieselfde doen. Die polisie moet elke vuurwapen wat ingegee word ballisties toets om te verseker dit is nie in die uitvoering van ŉ misdaad gebruik nie. Die polisie is daarna verplig om die vuurwapens te vernietig. Kol. Brenda Muridili, woordvoerder van die polisie, het intussen in ŉ verklaring gesê die vorige vuurwapenamnestietydperk, wat ook bedoel was vir ŉ tydperk van ses maande, is deur die Covid-19-pandemie in die wiele gery. Tog het die Suid-Afrikaanse Polisiediens 46 714 vuurwapens tussen Desember 2019 en Mei 2020 ontvang. “Ons glo egter dat daar baie meer vuurwapens daar buite is wat nog ingegee moet word, en ons is vol vertroue dat die reaksie op die vorige amnestie nog groter sou gewees het as dit nie vir die pandemie was nie.” Volgens Muridili wys die jongste misdaadsyfers daarop dat vuurwapens die voorkeurwapen is in die die meeste gevalle van geweldsmisdaad. “Die vermindering van beskikbare vuurwapens kan die plaag van geweldsmisdaad bestry en voorvalle heelwat verminder.”